Strøket har tatt navnet sitt fra Abildsø gård, som fortsatt er bevart. Navnet kommer egentlig fra gammelnorsk – «enga der det gror villepler». Området ble bygd ut med småhus som hovedsakelig arbeidsfolk fra Oslo satte opp på tomter som var utparsellert fra gårdene i området. Mange av husene ble oppført ved selvbygging fra ca 1900, og etter hvert forandret strøket karakter fra et arbeiderstrøk til et veletablert villaområde.